יו”ר הבית היהודי, שר החינוך נפתלי בנט, ושרת המשפטים איילת שקד, הודיעו הערב (שבת) במסיבת עיתונאים מיוחדת בתל אביב על הקמת מפלגה חדשה, “הימין החדש” שמה. מפלגתם תפנה לקהל ימני חילוני ודתי. בנט הסביר כי “אם בעבר הצלחנו למנוע את שחרור המחבלים או את התקדמות המדינה הפלסטינית, כעת איבדנו את כוחנו להשפיע. ראש הממשלה נתניהו הבין שהציונות הדתית יושבת בכיס שלו ושתמיד הם ילכו איתו”. בנט תקף בחריפות את נתניהו ואמר כי ראש הממשלה “הבין שהציונות הדתית יושבת בכיס שלו”. וכי ארבעה שבועות אחרי שקרא לכל הימין שלא לפרק את הממשלה ופירוקה יהיה “אסון”, “נתניהו הבין שבחירות זה טוב לו, הוא שכח הכל”, “יש לנו הערכה גדולה לנתניהו”, אמרו השניים, “אבל אסור שהימין יהיה שבוי בידי דמות אחת. עם ה”ימין החדש, ישראל תחזור לנצח”.
בנט ושקד הסבירו כי “המפלגה החדשה תהיה שווה עם שותפות אמיתית בין דתיים וחילונים”, ואמרו כי “אנחנו מציעים שותפות אמיתית כמו באוהל בטירונות, כמו בליל הסדר בפסח, לא רק שותפות פוליטית”. עוד הוסיפו כי המפלגה תהיה “מפלגת הימין החדשה” שתתמוך בארץ ישראל, נגד מדינה פלסטינית ונגד שחרור מחבלים. “אני אומר בצורה הכי ברורה: זו מפלגת ימין, נקודה, לו לפני 13 שנה, הייתה קיימת המפלגה הזו – לא הייתה התנתקות”, קרא בנט.
פעיל המחאה, עו”ד גונן בן יצחק ישב בקהל וקרא לעבר השניים: אתם אפשרתם למושחת לנהל את המדינה ושתקתם”. מנכ”ל אגודת העיתונאים יוסי בר מוחא שבבניינה נערכה מסיבת העיתונאים ניסה להוציא את גונן החוצה, אך האחרון רק חייך וסירב לצאת.
“אנחנו יוצאים הערב לדרך חדשה, מסע מפרך וארוך, יהיו קשיים ואתגרים אבל אנחנו מאמינים בדרך שלנו – מפלגת הימין החדש, זה הימין האמיתי”, סיכמו השניים. גורמים המקורבים לשניים העריכו הערב כי חברת הכנסת שולי מועלם יו”ר סיעת הבית היהודי עודכנה על ידי השניים מראש וככל הנראה תצטרף אליהם להקמת המפלגה החדשה.
ממפלגת האיחוד הלאומי נמסר:”אנחנו מצרים על החלטתם של בנט ושקד לנטוש את רשימת הציונות הדתית והמחנה הלאומי.הבית היהודי והאיחוד הלאומי הם מפלגות שורשיות עם דרך ואידאולוגיה ברורה שלא משתנה לפי הלכי רוח, יחד עם תשתית אנושית של שליחי ציבור נאמנים בכל רחבי הארץ. אין לנו ספק שהרוב המכריע של הציבור יבחר בנאמנות לדרך ולערכים ולא יתפתה לטרנד פוליטי או למפלגת אווירה חדשה, הפעם בימין.
אנחנו נשב באופן מידי עם חברי הבית היהודי וכוחות נוספים כדי להוביל רשימה מאוחדת וגדולה שתביא לידי ביטוי את הערכים של הציונות הדתית והמחנה הלאומי שלא מפחד להניף גבוה את דגליו של הכרעת הטרור ללא פשרות וחיזוק ההתיישבות יחד עם שמירה על צביונה היהודי של המדינה”.
חבר הבית היהודי הכלכלן ארז צדוק אמר: “העזיבה של בנט ושקד את הבית היהודי מצערת ומוכיחה שרצונו של בנט להיות ראש ממשלה הביאה אותו לניסיון השתלטות טוטאלית על הבית היהודי והפיכתו לבית כללי/חילוני נגד רצון המתפקדים והפעילים”. “משזה לא עלה בידם, הם פורשים. הציונות הדתית חזקה ותמשיך להוביל אידיאולוגיה ימנית ואמונית בראש מורם לטובת מדינת ישראל”.
“אנחנו ממשיכים יחד בכל הכוח, להוביל את הבית היהודי ואת הציונות הדתית.
יחד ניקח את האחריות ונרים את דגלי הציונות הדתית גבוה ככל האפשר בבחירות הקרובות, למען העם והחברה, חיזוק ערכי הציונות הדתית, ההתיישבות והביטחון”.